Konarko saulės šventykla
19°53′14″ š. pl. 86°5′40″ r. ilg.﻿ / ﻿19.88722°š. pl. 86.09444°r. ilg.﻿ / 19.88722; 86.09444 Konarko saulės šventykla (hind. कोणार्क सूर्य मंदिर, IAST: Koṇārk sūrya mandir, or. କୋଣାର୍କ ସୂର୍ଯ୍ୟ ମନ୍ଦିର), dar žinoma kaip Juodoji pagoda – hinduistų šventykla Indijoje, Orisos valstijoje, Konarko miestelyje, 65 km nuo Bhubanešvaro. Pastatyta XIII a. Rytų Gangos dinastijos valdovo Narasimhadevos I ir paskirta Saulės dievui Sūrjai. Šventykla pastatyta iš oksiduoto smiltainio, tradiciniu Orisos architektūriniu stiliumi. XVI a. Konarko šventykla buvo nusiaubta musulmonų antpuolių. Daug vertingų statulų buvo sunaikinta arba išgabenta. Šventykla yra 3 km nuo Bengalijos įlankos kranto. Kompleksą sudaro 3 dalys – šokių paviljonas (nata mandyras), kur devadasės atlikdavo savo ritualinius šokius, maldų salė (džagamohana) ir šventvietė (deula). Priešais šventyklą yra akmeninės 7 arklių figūros, kurios vaizduoja traukiančios Saulės dievo Sūrjos dangiškąjį vežimą. Šio vežimo ratai, iškalti šventyklos sienose, veikė ir kaip saulės laikrodžiai. Ties įėjimu į šventyklą vaizduojami akmeniniai liūtai, kurie nugali karo dramblius, o šie – žmones. Konarko šventyklos sienos gausiai dekoruotos itin sudėtingais ir įmantriais bareljefais. Tarp jų yra nemažai erotinio pobūdžio vaizdinių. 1984 m. Konarko saulės šventykla įtraukta į UNESCO pasaulio paveldo sąrašą. Vienas šventyklos ratų Nata mandyras Vienas iš vežimą traukiančių žirgų Paminklas dievui Sūrjai Liūto ir dramblio kompozicija Bareljefai Bareljefai